**Μορφές της ελευθερίας**

Ποιος είναι ο ελεύθερος άνθρωπος; Ποιος μπορεί και αξίζει να λέγεται ελεύθερος; Όσο κι αν το ερώτημα τούτο φαίνεται απλό, η απάντηση δεν είναι καθόλου εύκολη. Ας επιχειρήσουμε να πλησιάσουμε το θέμα. Θα αποζημιωθούμε για τον κόπο μας.

Κατά τον κλασικό ορισμό, ελεύθερος είναι ο άνθρωπος «ο έχων ιδίαν βούλησιν». Αυτός που διαθέτει τον εαυτό του, ρυθμίζει τη ζωή του, παίρνει και εκτελεί τις αποφάσεις του κατά τη δική του κρίση, σύμφωνα με τις επιθυμίες, τις επιδιώξεις, τα συμφέροντα του.

Πόσοι όμως και ποιοι είναι με το νόημα τούτο πραγματικά ελεύθεροι; Είναι ελεύθερος, ή έως ποιο βαθμό είναι ελεύθερος ο άνθρωπος που διαθέτει άφθονα οικονομικά μέσα για τα θελήματά του, ακόμη και στις κοινωνίες σαν τις δικές μας σήμερα, όπου όλα τα αγοράζει κανείς με το χρήμα; Εχθρός της ελευθερίας είναι η εξάρτηση και τόσο βαρύτερη γίνεται η εξάρτηση του ανθρώπου όσο πολλαπλασιάζονται οι ανάγκες του. Επομένως, αλλού πρέπει να αναζητήσουμε το μέτρο και την εγγύηση της ελευθερίας ενός ατόμου και όχι στους πόρους του. Με αυτήν την αντίληψη ο δούλος Επίκτητος, ο αρχαίος στωικός, έλεγε ότι όχι αυτός αλλά ο κύριος του είναι δούλος, γιατί έχει τόσες και τέτοιες ανάγκες που είναι αδύνατο να τις ικανοποιήσει, ενώ αυτός έχει απαλλαγεί σε τέτοιο βαθμό από τις δικές του, ώστε δε χρειάζεται τίποτα περισσότερο από όσα του αρκούν, για να ζήσει απερίσπαστος και ευτυχής.

Με την παρατήρηση αυτή το ζήτημά μας παίρνει άλλη τροπή: μήπως πάνω από την πολιτική και τη νομική βρίσκεται η ψυχολογική ελευθερία, και χειρότερη μορφή δουλείας είναι η δουλεία της ψυχής, η αιχμαλωσία της από τις τυραννικές ανάγκες, που μεταβάλλει τον άνθρωπο σε ανδράποδο; Οι αρχαίοι σοφοί (όχι μόνο οι Έλληνες) πραγματικά ελεύθερο θεωρούσαν τον αυτάρκη άνθρωπο. Και συμβούλευαν τον απλό και λιτό βίο, που δε μας επιβάλλει πιεστικές εξαρτήσεις.

Στη συνέχεια αυτών των σκέψεων θα συναντήσουμε ένα άλλο είδος ελευθερίας, την ηθική ελευθερία. Όταν το νέο Σύνταγμά μας αναθέτει στην Παιδεία να κάνει τα Ελληνόπουλά «ελεύθερους πολίτες», σκεφτήκαμε άραγε πώς εννοεί την ελευθερία ο νομοθέτης; Δεν πρόκειται ασφαλώς εδώ ούτε για την πολιτική και νομική ούτε για την ψυχολογική ελευθερία, αλλά για μια άλλη υψηλότερη μορφή αυτής της αρετής, που ευγενίζει τον άνθρωπο και τον κάνει ικανό και άξιο για τους άλλους τύπους ελευθερίας. Θα την μαντέψουμε, εάν την αναζητήσουμε εκεί που λείπει -ολικά ή μερικά- στις διάφορες μορφές της πνευματικής δουλείας που εξανδραποδίζουν τον άνθρωπο και τον εξευτελίζουν. Εννοώ την αμάθεια, την ανευθυνότητα και την ανανδρία. Είναι νομίζω, αυτονόητο ότι ο αμαθής όχι μόνο είναι καταδικασμένος σε επαχθείς εξαρτήσεις, αλλά περιορίζεται και από τον πάρα πολύ μικρό, τον ασήμαντο αριθμό των επιλογών που καλείται να κάνει με τη φτωχή φαντασία και την ισχνή κρίση του. Κρέμεται από τους άλλους, γίνεται εύκολο θύμα της άγνοιάς του. Δουλεία είναι και η ανευθυνότητα, θεληματική και βολική δουλεία. Ελευθερία και ευθύνη είναι έννοιες αλληλένδετες. Όπως μόνο ο ελεύθερος είναι και υπεύθυνος, έτσι και όποιος αποφεύγει και δεν αναδέχεται τις ευθύνες των πράξεων του, ο ευθυνόφοβος και ευθυνοφυγάς, είναι από την ίδια την προαίρεσή του δούλος. Όσο για την ανανδρία κανείς, υποθέτω, δε θα παραδεχτεί ότι συμβιβάζεται με το αίσθημα και την έφεση της ελευθερίας. Απεναντίας είναι συνάρτηση της δουλείας. Ο άνανδρος είναι δούλος όπως ο δούλος είναι άνανδρος.[…].

Όλοι οι λαοί του δικού μας γεωγραφικού πλάτους διέκριναν ανέκαθεν το ελεύθερο από το δουλικό ήθος, τον ελεύθερο από τον δουλικό χαρακτήρα. Η υψηλοφροσύνη, η αυτοπεποίθηση, η υπερηφάνεια ήσαν του πρώτου ιδιότητες. Η ευτέλεια, η ανασφάλεια, η ταπεινή κολακεία γνωρίσματα του δεύτερου. Με μια λέξη, στη «δουλοφροσύνη» συνόψιζαν όλα τα ελαττώματα, όλες τις ανεπάρκειες που υποβιβάζουν τον άνθρωπο στο επίπεδο όντων κατώτερων και από μερικά υπερήφανα και ανυπότακτα ζώα.

*Ε. Π. Παπανούτσου*

**Γ. Παραγωγή λόγου**

Με αφορμή ένα διάλογο που διεξάγεται στην τάξη σας σχετικά με το πόσο η ανθρώπινη ελευθερία αποτελεί ένα από τα σημαντικότερα ζητούμενα της εποχής μας, **παρουσιάζετε συνοπτικά τις απόψεις σας σε ένα άρθρο σχετικά με τα ισχυρότερα «δεσμά» που περιορίζουν την ελευθερία του σύγχρονου ανθρώπου, καθώς και την ανάγκη να αντιστραφεί αυτό το φαινόμενο του σύγχρονου εξανδραποδισμού με τη βοήθεια του εκπαιδευτικού συστήματος.**

*Μονάδες 30*

**Ναζίμ Χικμέτ «Μικρόκοσμος»**

Και να τι **θέλω τώρα να σας πω**  
μες στις Ινδίες μέσα στην πόλη της Καλκούτας  
**φράξαν το δρόμο σ’ έναν άνθρωπο  
αλυσοδέσαν έναν άνθρωπο κει που εβάδιζε**Να, το λοιπόν, γιατί δεν καταδέχουμαι  
να υψώσω το κεφάλι στ’ αστροφώτιστα διαστήματα  
**Θα πείτε** τ’ άστρα είναι μακριά  
κι η γη μας τόσο δα μικρή

Ε, το λοιπόν, **ό,τι και να είναι τ’ άστρα**εγώ τη γλώσσα μου τους βγάζω  
**για μένα, το λοιπόν, το πιο εκπληκτικό**  
πιο επιβλητικό πιο μυστηριακό και πιο μεγάλο  
**είναι ένας άνθρωπος** που τον ’μποδίζουν να βαδίζει  
**είναι ένας άνθρωπος** που τον αλυσοδένουνε

**Ερώτηση**

Αξιοποιώντας τους κειμενικούς δείκτες (εκφραστικό σχήμα στους δύο τελευταίους στίχους, ρηματικά πρόσωπα, τρόπος πειθούς) να αναπτύξετε το θέμα που απασχολεί τον ποιητή σε ένα κείμενο 150 λέξεων περίπου.

**Α.** Να γράψετε την περίληψη του κειμένου που σας δόθηκε σε 100 – 120 λέξεις.

**Β1.** Να αναπτύξετε την παρακάτω άποψη σε μία παράγραφο 90 – 100 λέξεων.

*«Εχθρός της ελευθερίας είναι η εξάρτηση και τόσο βαρύτερη γίνεται η εξάρτηση του ανθρώπου όσο πολλαπλασιάζονται οι ανάγκες του».*

**Β2.** Ο **συλλογισμός** του **Επίκτητου** σχηματικά αποδίδεται ως εξής:

* *Όποιος δεν μπορεί να ικανοποιήσει τις ανάγκες του είναι δούλος.*
* *Ο αφέντης του Επίκτητου έχει τόσες και τέτοιες ανάγκες που είναι αδύνατο να τις ικανοποιήσει, ενώ ο Επίκτητος δε χρειάζεται τίποτα περισσότερο από όσα έχει.*
* *Άρα όχι ο Επίκτητος, αλλά ο κύριος του είναι δούλος.*

Να αξιολογήσετε το επιχείρημα (θεωρήστε ότι οι προκείμενες ισχύουν) και να διακρίνετε το είδος του συλλογισμού (επαγωγικός ή παραγωγικός) δικαιολογώντας την απάντηση σας.

**Β3.**Πως θα δικαιολογούσατε την **εναλλαγή του γ’ προσώπου** (απρόσωπη γραφή) **και του α΄ πληθυντικού** στην τελευταία παράγραφο του κειμένου;

**Β4.***«Όλοι οι λαοί του δικού μας γεωγραφικού πλάτους… υπερήφανα και ανυπότακτα ζώα».*Να εντοπίσετε τη **δομή** και τον **τρόπο ανάπτυξης της παραγράφου.**

**Β5. *α. βούλησιν, θελήματα, εξανδραποδίζουν, άγνοιας, κατώτερων****:*να αντικαταστήσετε καθεμία από τις παραπάνω λέξεις με μία συνώνυμη, χωρίς να αλλοιώνεται το νόημα του κειμένου.

***β. δουλείας, ανανδρία, ελαττώματα, ανυπότακτα****:*για καθεμία από τις παραπάνω λέξεις να δώσετε ένα αντώνυμο.